НыбжьыщIэхэр кинематографием драгъэхьэх
Налшык дэт Къэрал киноконцерт гъэлъэгъуапIэм сабий анимацэ кином и фестиваль нобэ къыщызэIуах.
Къыхэгъэщыпхъэщ ди республикэм щыщ кинематографист ныбжьыщIэхэм мыр я япэ фестивалу зэрыщытыр. Сценарист, режиссер, мультипликатор IэщIагъэхэмкIэ ныбжьыщIэхэм я зэфIэкI щеплъыжа таурыхъ зыбжанэ цIыхухэм я пащхьэ ирахьэнущ. Абы нэхъыфIу къыщалъытэ лэжьыгъитI ирагъэхьынущ хэгъуэгу фестивалым.
«Мэшыкъуэ-2016» щIалэгъуалэ зэхыхьэм щытекIуа Коцоевэ Анжелэ и проектым хэту кърихьэжьа мы Iуэхур къыдэкIуэтей щIэблэр кинематографием дегъэхьэхыным хуэунэтIащ. Ди республикэм а Iуэхур къыщызэгъэпэщыныр зи пщэрылъыр Тау Стеллэщ. Абыхэм щIэгъэкъуэн яхуэхъуащ КъБР-м и Парламентым деж щыIэ ЩIалэгъуалэ палатэм хэтхэр, волонтёрхэр.
Iуэхур езыгъэжьахэм мазэ зыбжанэм къриубыдэу ныбжьыщIэ куэд хурагъэджащ таурыхъ техыным и щэхухэм.
— «Си хъуэпсапIэр» фIэщыгъэр я гъуазэу ныбжьыщIэхэм ягъэхьэзыра теплъэгъуэхэр ягухэр зыхуеIэм и гъуджэу къэплъытэ хъунущ», — жиIащ Коцоевэ Анжелэ.
КъэпщытакIуэ гупым хагъэхьар Iуэхум фIыуэ хэзыщIыкIхэрщ: ДизайнымкIэ институтым и унафэщI Кожуховская Светланэ, «Къэбэрдей-Балъкъэр» КъТК-м и режиссёр Сэралъп Самарэ, КъБР-м ЩэнхабзэмкIэ и министерствэм и пресс-секретарь МафIэдз Линэ, «M-drive» проектым и унафэщI Байсиев Темыржан, балетмейстер Битокъу Беслъэн сымэщ.
Инэрокъуэ Данэ.
